送劉貢父舍人二首  其二
作者：秦觀
朝代：宋

paragraphs: 觀也本諸生，早與世參商。
方枘不量鑿，交親指爲狂。
末路辱公知，賜出非所望。
相期古人處，豈止事文章。
汝南雖奧區，校官實始張。
解鞅百無有，栖栖寄僧坊。
築室從有徒，皆公借餘光。
一壺千金直，所濟在倉黄。
萬里猶比鄰，別離無足傷。
何以報公德，修好以爲常。